b'\n_START_ARTICLE_\nNicolaes Pieterszoon Berchem\n_START_PARAGRAPH_\nNikolas Pitersonas Berchemas, trumpiau Klasas Pitersas Berchemas (ol. Nicolaes Pieterszoon Berchem, 1620\xc2\xa0m. spalio 1 d. (?), Harlemas, Nyderlandai\xc2\xa0\xe2\x80\x93 1683\xc2\xa0m. vasario 18 d., Amsterdamas)\xc2\xa0\xe2\x80\x93 XVII a. Nyderland\xc5\xb3 tapytojas-peiza\xc5\xbeistas.\n_START_SECTION_\nBiografija\n_START_PARAGRAPH_\nNikolas Pitersonas Berchemas gim\xc4\x97 1620 m. Harleme. Pakrik\xc5\xa1tytas spalio 1 d. Jo t\xc4\x97vas Piteris Klasas (apie 1596/1597\xe2\x80\x931660) buvo natiurmort\xc5\xb3 tapytojas. Berchemas i\xc5\xa1 prad\xc5\xbei\xc5\xb3 mok\xc4\x97si pas t\xc4\x97v\xc4\x85. Pasak Houbraken, po to jis mok\xc4\x97si pas Jan van Goyen (1596\xe2\x80\x931656), Claes Moeyaert (1591\xe2\x80\x931655), Pieter de Grebber (apie 1600\xe2\x80\x931652/1653), Jan Wils (apie 1600\xe2\x80\x931666) ir tikriausiais pas pusbrol\xc4\xaf Jan Baptist Weenix (1621\xe2\x80\x931660/1661). 1642 m. Berchemas tapo Harlemo \xc5\xa0v. Luko vardo tapytoj\xc5\xb3 gildijos nariu. 1646 m. jis ved\xc4\x97 Catrijne Claes de Groot. Berchemas palaik\xc4\x97 ry\xc5\xa1ius su Jakobu van Reisdaliu (apie 1628/1629\xe2\x80\x931682). Abu dailininkai 1650 m. atliko bendr\xc4\x85 k\xc5\xabrybin\xc4\x99 kelion\xc4\x99 \xc4\xaf Bentheimo miesto apylinkes prie sienos su Vokietija ir 1652 \xe2\x80\x93 1653 m. bendradarbiavo ties keletu paveiksl\xc5\xb3._NEWLINE_K\xc5\xabrybinio kelio prad\xc5\xbeioje Berchemo k\xc5\xabriniai buvo \xc4\xaftakoti Jakobo van Reisdalio, o dalis j\xc5\xb3 rod\xc4\x97 itali\xc5\xa1k\xc5\xb3 motyv\xc5\xb3 ir stilistikos \xc4\xaftak\xc4\x85. \xc5\xa0iuos motyvus perdav\xc4\x97 Nyderland\xc5\xb3 dailininkai, pabuvoj\xc4\x99 Italijoje: Pieter van Laer (apie 1592\xe2\x80\x931642), Jan Both (1615/1618\xe2\x80\x931652) ir Jan Asselijn (apie 1610\xe2\x80\x931652). Berchemo italizuoti peiza\xc5\xbeai \xc5\xbeinomi nuo 1640-\xc5\xb3j\xc5\xb3 prad\xc5\xbeios. Berchemas pats Italijoje apsilank\xc4\x97 ma\xc5\xbedaug 1653 \xe2\x80\x93 1656 m. laikotarpyje. Po to gr\xc4\xaf\xc5\xbe\xc4\x99s \xc4\xaf Olandij\xc4\x85 Berchemas tapo vienu populiariausi\xc5\xb3 ir \xc5\xbeinomiausi\xc5\xb3 Nyderland\xc5\xb3 peiza\xc5\xbeist\xc5\xb3. Jo peiza\xc5\xbeuose dominavo italizuoti \xc5\xa1ilt\xc5\xb3 spalv\xc5\xb3 pastoraliniai ir uost\xc5\xb3 peiza\xc5\xbeai su Italijos ir Sen. Romos architekt\xc5\xabriniais motyvais. 1677 m. Berchemas persikraust\xc4\x97 \xc4\xaf Amsterdam\xc4\x85. V\xc4\x97lyvaisiais metais yra nutap\xc4\x99s alegorini\xc5\xb3, mitologini\xc5\xb3 scen\xc5\xb3, k\xc5\xabr\xc4\x97 \xc5\xbeem\xc4\x97lapi\xc5\xb3 menin\xc4\xaf apipavidalinim\xc4\x85. Nikolas Pitersonas Berchemas mir\xc4\x97 1683 m. vasario 18 d. Amsterdame. Tarp jo mokini\xc5\xb3 buvo Karel Dujardin (apie 1622\xe2\x80\x931678), Pieter de Hooch (1629\xe2\x80\x931684), Jacob Ochtervelt (1634\xe2\x80\x931682), Abraham Begeyn (1637/1638\xe2\x80\x931697) ir William Romeyn (apie 1624\xe2\x80\x931694). XVII ir XVIII a. buvo i\xc5\xa1leista daug gravi\xc5\xabr\xc5\xb3 pagal Berchemo paveikslus ir XVIII a. viduryje jis buvo laikomas vienu i\xc5\xa1kiliausi\xc5\xb3 oland\xc5\xb3 XVII a. tapytoj\xc5\xb3.'